បុរស​ស្ត្រី​ពីរ​នាក់​ត្រូវ​​ឃាត់​ខ្លួន​ទាក់ទិន​នឹង​ការ​ប្រមាទ​លោក​ហ៊ុន សែន​ តាម​បណ្តាញ​ហ្វេសប៊ុក
ស្ត្រីម្នាក់​និង​បុរស​ម្នាក់​ត្រូវ​បាន​ចាប់ឃាត់​ខ្លួន​ ​ក្នុង​ករណី​បង្ហោះ​ហ្វេសប៊ុកថា​ ​លោក​នាយក​រដ្ឋ​មន្ត្រី​ ហ៊ុន សែន ​និង​ក្រុម​គ្រួសារ​នៅ​ពី​ក្រោយ​ការ​សម្លាប់​ ​លោក​ ​កែម ឡី​ អ្នក​វិភាគ​ដ៏​ល្បី​ល្បាញ​ និង​បាន​គម្រាម​សម្លាប់​លោក​ ​ហ៊ុន សែន។
ភ្នំពេញ — តុលាការរាជធានីភ្នំពេញ នៅថ្ងៃព្រហស្បតិ៍នេះ បានសម្រេចចោទប្រកាន់ និងឃុំខ្លួនស្រ្តីម្នាក់បណ្តោះអាសន្នពីបទ«ញុះញង់ឲ្យប្រព្រឹត្តបទឧក្រិដ្ឋជាអាទិ៍» ក្រោយពីស្រ្តីនោះ បានបង្ហោះវីដេអូតាមបណ្តាញសង្គមហ្វេសប៊ុក ចោទលោកនាយករដ្ឋមន្រ្តី ហ៊ុន សែន និងក្រុមគ្រួសារថា ជាអ្នកនៅពីក្រោយការបាញ់សម្លាប់លោកបណ្ឌិត កែម ឡី។ ស្រ្តីដែលត្រូវបានតុលាការអះអាងថា មានឈ្មោះហ៊ិន វ៉ាន់ស្រីពៅ មុខរបរអ្នកលក់ដូរនៅក្រុងប៉ោយប៉ែត ខេត្តបន្ទាយមានជ័យ និងជាម្ចាស់គណនីហ្វេសប៊ុកឈ្មោះ ហេង លក្ខិណា (Heng Leakhena) ត្រូវបានអាជ្ញាធរចាប់បញ្ជូនភ្លាមៗមកកាន់រាជធានីភ្នំពេញកាលពីថ្ងៃពុធ ក្រោយពីស្ត្រីវ័យ៣៨ឆ្នាំនេះ បង្ហោះវីដេអូផ្សាយផ្ទាល់ខ្លីមួយនៅលើគណនីនោះ ក្នុងពេលកំពុងចូលរួមពិធីបុណ្យខួបមួយឆ្នាំរបស់សពលោកបណ្ឌិតកែម ឡី។ ការបង្ហោះ Facebook នេះ និយាយថា លោក ហ៊ុន សែន និងក្រុមគ្រួសារជាអ្នកសម្លាប់លោកកែម ឡី។ ក៏ប៉ុន្តែក្រោយមក ទាំងគណនីហ្វេសប៊ុកឈ្មោះ ហេង លក្ខិណា និងវីដេអូនោះត្រូវបានគេលុបចោលវិញ។ ដីការបង្គាប់ឲ្យឃុំខ្លួន ដែលចេញដោយលោក វ៉ាន់ សែនវិសុទ្ធ ចៅក្រមស៊ើបសួរសាលាដំបូងរាជធានីភ្នំពេញ បញ្ជាក់ថា ស្រ្តីឈ្មោះ ហ៊ិន វ៉ាន់ស្រីពៅ មុខរបរអ្នកលក់ដូរ បច្ចុប្បន្នរស់នៅក្រុងប៉ោយប៉ែត ខេត្តបន្ទាយមានជ័យ ត្រូវបានដាក់ឲ្យស្ថិតក្រោមការពិនិត្យតាមមាត្រា៤៩៤ និងមាត្រា៤៩៥នៃក្រមព្រហ្មទណ្ឌ ពីបទ«ញុះញង់ឲ្យប្រព្រឹត្តបទឧក្រិដ្ឋជាអាទិ៍» ដែលប្រព្រឹត្តនៅរាជធានីភ្នំពេញកាលពីថ្ងៃទី៩ ខែកក្កដា ឆ្នាំ២០១៧។ ដីកាដែលចេញដោយលោក វ៉ាន់ សែនវិសុទ្ធ នោះបង្គាប់ក្នុងន័យដើមថា៖ «ភ្នាក់ងារមានសមត្ថកិច្ចនៃកងកម្លាំងធ្វើការនាំខ្លួនជនត្រូវចោទដែលមានឈ្មោះ ហ៊ិន វ៉ាន់ស្រីពៅ ហៅស្រីពៅ ភេទស្រី អាយុ៣៧ឆ្នាំ ទៅពន្ធនាគារ ឬមណ្ឌលឃុំខ្លួន (ម២) ដោយអនុវត្តឲ្យបានត្រឹមត្រូវតាមច្បាប់»។ លោក កែម ឡី អ្នកវិភាគសង្គម ត្រូវបានឃាតករបាញ់សម្លាប់ក្នុងហាងកាហ្វេមួយកណ្តាលរាជធានីភ្នំពេញទាំងព្រឹកព្រលឹម កាលពីខែកក្កដាឆ្នាំទៅមិញ។ មិនបានប៉ុន្មានម៉ោងក្រោយមក អាជ្ញាធរបានចាប់ខ្លួនបុរសម្នាក់ ដែលអះអាងថា ខ្លួនឈ្មោះ ជួប សំលាប់ ហើយដែលបានសារភាពថា ខ្លួនបានបាញ់សម្លាប់លោក កែម ឡី។ក្រោយមក បុរសរូបនេះដែលអាជ្ញាធររកឃើញថា មានឈ្មោះ អឿត អាង នេះ ត្រូវបានផ្តន្ទាទោសឲ្យជាប់ពន្ធនាគារអស់មួយជីវិត។ យ៉ាងណាក៏ដោយ មន្ទិលសង្ស័យអ្នកនៅពីក្រោយការសម្លាប់លោក កែម ឡី នៅតែស្ថិតក្នុងចិត្តអ្នកគាំទ្រ និងអ្នកចូលចិត្តលោក កែម ឡី។ នាថ្ងៃទី១៣ ខែកក្កដានេះ សមត្ថកិច្ចក៏បានឃាត់ខ្លួនយុវជនម្នាក់ទៀត ដែលបានបង្ហោះសារលើបណ្តាញសង្គមហ្វេសប៊ុក ដោយគំរាមបាញ់សម្លាប់លោកនាយករដ្ឋមន្រ្តី ហ៊ុន សែន និងបានសរសេរថា លោក ហ៊ុន សែន មេដឹកនាំដ៏មានឥទ្ធិពលបាន«សម្លាប់ខ្មែរច្រើនណាស់»។ លោកនាយឧត្តមសេនីយ៍ គៀត ច័ន្ទថារិទ្ធ អ្នកនាំពាក្យអគ្គស្នងការដ្ឋាននគបាលជាតិ បានអះអាងថា យុវជនម្នាក់នោះកំពុងត្រូវបានសាកសួរនៅនាយកដ្ឋានប្រឆាំងភេរវកម្ម និងឧក្រិដ្ឋកម្មឆ្លងដែននៃក្រសួងមហាផ្ទៃ។ ទោះជាយ៉ាងណា លោកមិនបានបញ្ជាក់លម្អិត ដោយគ្រាន់តែប្រាប់ថា លោកមិនទាន់ទទួលបានព័ត៌មានបន្ថែមនៅឡើយ។ VOA មិនអាចសុំការអធិប្បាយពីលោក អ៊ី សុខឃី ប្រធាននាយកដ្ឋានប្រឆាំងភេរវកម្ម និងឧក្រិដ្ឋកម្មឆ្លងដែនបាននៅឡើយទេរហូតដល់ល្ងាចថ្ងៃព្រហស្បតិ៍នេះ ដោយលោកប្រាប់ថា លោកកំពុងប្រជុំ។ ទំព័រហ្វេសប៊ុករបស់នាយកដ្ឋានប្រឆាំងភេរវកម្ម និងឧក្រិដ្ឋកម្មឆ្លងដែននៃក្រសួងមហាផ្ទៃ ដែលបានបង្ហោះនៅព្រឹកថ្ងៃព្រហស្បតិ៍នេះ បានស្រង់សម្តីរបស់លោក អ៊ី សុខឃី ប្រធាននាយកដ្ឋានមួយនេះ ដែលសរសេរថា ការរិះគន់ និងការទទួលយកការរិះគន់ដើម្បីស្ថាបនា គឺជារបត់នៃសង្គមប្រជាធិបតេយ្យដែលយុវជនគួរជ្រើសរើសយកមកអនុវត្ត។ លោកបន្ថែមថា យុវជនមួយចំនួនបានប្រើសេរីភាពហួសព្រំដែន ធ្វើឲ្យប៉ះពាល់ដល់សិទ្ធិអ្នកដទៃ ដែលការពារដោយច្បាប់ ដោយបានប្រើពាក្យអសុរោះ អសីលធម៌ ប្រមាថលើប្រមុខរាជរដ្ឋាភិបាល។ ទំព័រហ្វេសប៊ុកនោះបានស្រង់សម្តីរបស់លោក អ៊ី សុខឃី ក្នុងន័យដើមថា៖ «យុវជនគួរពិចារណាឡើងវិញថា ការជេរប្រមាថ ប្រទេច ចោទប្រកាន់ មួលបង្កាច់គ្មានមូលដ្ឋានច្បាស់លាស់ និងទម្លាក់កំហុសយ៉ាងងងឹតងងុលបែបអនាធិបតេយ្យ ពុំទទួលបានការគាំទ្រពីមហាជនទេ ចុងក្រោយបន្សល់តែវិប្បដិសារី»។ ដោយឡែក លោក សុក សំអឿន អ្នកច្បាប់ និងជាមេធាវីជើងចាស់ បានប្រាប់ VOA ថា លោកសុំមិនធ្វើអត្ថាធិប្បាយពាក់ព័ន្ធនឹងការចោទប្រកាន់ និងបង្គាប់ឲ្យឃុំខ្លួនស្រ្តី ដែលបានបង្ហោះព័ត៌មានលើបណ្តាញសង្គមនោះទេ។ ទោះជាយ៉ាងណា លោកថា ប្រជាពលរដ្ឋ ជាពិសេសយុវជន ត្រូវប្រើប្រាស់បណ្តាញសង្គមដោយប្រុងប្រយ័ត្នចៀសវាងការបង្ហោះសារណាមួយធ្វើឲ្យប៉ះពាល់ដល់អ្នកដទៃ។ លោកមានប្រសាសន៍ថា៖ «និយាយរួមទៅ យើងនិយាយតែពីខ្លួនឯង ហើយពេលដែលយើងនិយាយ យើងនិយាយតែពីអ្វីដែលជាទូទៅ។ កុំនិយាយចំបុគ្គលណាម្នាក់។ ហើយបើសិនជាយើងនិយាយ ទាល់តែយើងមានភស្តុតាងច្បាស់លាស់។ បើយើងយល់ថា វាទាក់ទងនឹងបទល្មើស យើងចាំបាច់និយាយផុសធ្វើអី? យើងមិនប្តឹង ឬក៏រាយការណ៍ប្រាប់អាជ្ញាធរទៅ!» រហូតមកដល់ពេលនេះ តុលាការបានសម្រេចចោទប្រកាន់ និងឃុំខ្លួនមនុស្សមួយចំនួន ហើយមនុស្សមួយចំនួនទៀតបានរត់ទៅបរទេសដើម្បីគេចខ្លួនពាក់ព័ន្ធនឹងការដែលពួកគេថ្លែងថា លោកនាយករដ្ឋមន្រ្តី ហ៊ុន សែន ឬរដ្ឋាភិបាលរបស់លោក ជាអ្នកនៅពីក្រោយការស្លាប់លោកបណ្ឌិតកែម ឡី។ ក្នុងនោះរួមមានលោក សម រង្ស៊ី អតីតប្រធានគណបក្សសង្គ្រោះជាតិគឺលោកស្រី ថាក់ ឡានី អតីតសមាជិកព្រឹទ្ធសភារបស់គណបក្សប្រឆាំង និងលោក គឹម សុខ អ្នកវិភាគនយោបាយជាដើម៕